《恭轩》
宋代·杨杰

春雷惊起苍龙角，春风摆开紫云箨。扫断红尘不得来，翠羽旌幢拥高阁。

高堂老人年八十，朱衣省郎侍旁立。追怀手植先大夫，栽培灌溉何勤劬。

浓阴潜蔽芝兰径，美实饱供鸾凤雏。幽轩得名名曰恭，见此还与桑梓同。

岂惟雪霜不可改，年年高节摇清风。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。